Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 134/14)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„Valašský frgál“

EÚ č.: PGI-CZ-0805-AM01-28.8.2020

CHOP ( ) CHZO (X)

1. Skupina žiadateľov a oprávnený záujem

Sdružení Valašské lidové tradice

Pavla Stoklasová, Velké Karlovice 326 756 06 Velké Karlovice

Tel. + 420 736136364

e-mail: stoklasova.pavla@seznam.cz

Oprávnený záujem vyplýva zo skutočnosti, že združenie (žiadateľ) je oprávneným výrobcom a používateľom označenia Valašský frgál a jeho členovia majú prevádzkarne na vymedzenom území.

2. Členský štát alebo tretia krajina

Česká republika

3. Položky v špecifikácii, ktorých sa zmena týka

☐ Názov výrobku

☒ Opis výrobku

☐ Zemepisná oblasť

☐ Dôkaz o pôvode

☒ Spôsob výroby

☐ Súvislosť

☐ Označovanie

☐ Iné [uveďte]

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

I. Zmeny týkajúce sa časti Opis výrobku:

1. zmena

i) Bod 4.2 ods. 1 špecifikácie a) Za siedmu vetu odseku 1 by sa mali vložiť tieto dve nové vety: „Zároveň v rámci distribúcie na účely predaja koláčov na okamžitú spotrebu je možná preprava nebalených koláčov vo vhodných prepravkách pri zabezpečení zachovania kvality a hygieny a splnení požiadaviek platných právnych predpisov týkajúcich sa označovania. Nesmú byť znovu zabalené, po preprave sú určené len na priamy predaj.“ b) Odôvodenie: Toto doplnenie má za cieľ uspokojiť dopyt spotrebiteľov na trhu (tržnice, jarmoky), ktorí chcú predávať výrobky nebalené na účely okamžitej spotreby a zároveň z dôvodu možnosti zloženia celého Valašského frgálu z dielov s rôznymi náplňami.

ii) Bod 3.2 odsek 6 jednotného dokumentu a) Požaduje sa doplnenie prvej vety v odseku 6 vložením spojenia „a v rámci distribúcie na účely predaja koláčov na okamžitú spotrebu“ a vložením nasledujúcich dvoch nových viet za uvedenú prvú vetu odseku 1: „Preprava nebalených koláčov sa musí uskutočňovať vo vhodných prepravkách pri zabezpečení zachovania kvality a hygieny a musí spĺňať požiadavky platných právnych predpisov týkajúcich sa označovania. Nesmú byť znovu zabalené, po preprave sú určené len na priamy predaj.“ b) Nové znenie odseku 6: „V mieste výroby a v rámci distribúcie na účely predaja koláčov na okamžitú spotrebu sa môžu koláče predávať nebalené. Preprava nebalených koláčov sa musí uskutočňovať vo vhodných prepravkách pri zabezpečení zachovania kvality a hygieny a musí spĺňať požiadavky platných právnych predpisov týkajúcich sa označovania. Nesmú byť znovu zabalené, po preprave sú určené len na priamy predaj.“ c) Odôvodenie: Pozri časť I, prvá zmena, bod i), písm. b) druhá zmena

2. zmena

i) Bod 4.2 špecifikácie s názvom Vlastnosti, šiesta zarážka a v súvislosti s tým bod 4.5 v časti s názvom Spôsob výroby jednotlivých druhov náplní, odsek 6 (týkajúci sa čučoriedkovej náplne) a) Za šiestu zarážku by sa malo doplniť toto znenie „To isté platí aj pre jahodovú a brusnicovú náplň a náplň z lesného ovocia; vlastnosti zodpovedajú druhu použitého ovocia;“ a na koniec odseku 6 (týkajúceho sa čučoriedkovej náplne) toto znenie „To isté platí aj pre jahodovú a brusnicovú náplň a náplň z lesného ovocia“. b) Odôvodenie: Treba doplniť druhy ovocia používané do náplní, a to z dôvodu inovácie na základe dopytu spotrebiteľov a lepšej dostupnosti surovín.

ii) Bod 3.2 odsek 3 jednotného dokumentu a v súvislosti s tým aj bod 3.3 odsek 10 jednotného dokumentu a) V bode 3.2 odseku 3 by sa mali za prvú vetu doplniť do zátvorky za termínom „ovocná“ nasledujúce slová „jahody, brusnice, lesné ovocie“. b) V bode 3.3 odseku 10 by sa malo za prvú vetu doplniť toto znenie: „To isté platí aj pre jahodovú a brusnicovú náplň a náplň z lesného ovocia“. c) Odôvodenie: Pozri časť I, druhá zmena, bod i), písm. b).

3. zmena

i) Bod 4.2 odsek s názvom Zloženie, prvá veta špecifikácie a) Mali by sa vypustiť nasledujúce slová „polohrubá“ a „alebo zmes hladkej, polohrubej a hrubej múky“. b) Odôvodenie: Výrobcovia tradične používajú rôzne zmesi druhov pšeničnej múky v rôznom pomere, bez toho aby to malo vplyv na konečné vlastnosti výrobku, je teda vhodné z dôvodu prehľadnosti vypustiť údaj o druhoch pšeničnej múky.

ii) Bod 3.3 odsek 1 jednotného dokumentu a) Mali by sa vypustiť nasledujúce slová „pšeničná múka polohrubá alebo zmes 3 druhov múky – hladkej, polohrubej a hrubej“. b) Odôvodenie: Pozri časť I, tretia zmena, bod i), písm. b.

4. zmena

i) Bod 4.2 a ďalšie body špecifikácie a) Požaduje sa nahradiť výraz „náhradné sladidlo“ výrazom „prírodné náhradné sladidlo“ v celom texte dokumentu. b) Odôvodenie: Z dôvodu správnej terminológie a spresnenia jednej zo surovín (druh sladidla) musí byť označenie sladidla v celom dokumente jednotne upravené.

ii) Bod 3.3 a ďalšie body jednotného dokumentu a) Požaduje sa nahradiť výraz „náhradné sladidlo“ výrazom „prírodné náhradné sladidlo“ v celom texte dokumentu. b) Odôvodenie: Pozri časť I, štvrtá zmena, bod i), písm. b.

5. zmena

i) Bod 4.2 a ďalšie body špecifikácie a) Požaduje sa doplnenie výrazu „vaječné žĺtky“ pridaním týchto slov „alebo celé vajcia“ v celom texte dokumentu. b) Odôvodenie: Vzhľadom na variabilitu rodinných receptov jednotlivých výrobcov vyplývajúcu z platnej špecifikácie síce používanie celých vajec nie je príliš časté, nie je však možné vylúčiť ich z používania, pretože ich použitím sa nemenia konečné vlastnosti výrobku.

ii) Bod 3.3 a ďalšie body jednotného dokumentu a) Požaduje sa doplnenie výrazu „vaječné žĺtky“ pridaním týchto slov „alebo celé vajcia“ v celom texte dokumentu. b) Odôvodenie: Pozri časť I, piata zmena, bod i), písm. b.

6. zmena

i) Bod 4.2 odsek s názvom Zloženie, prvá veta špecifikácie a) Slovné spojenie „ovocné šťavy (citrónová, jablková, hrušková)“ by sa malo premiestniť a vložiť za prvú vetu ako nová druhá veta v tomto znení: „Môžu sa pridať ovocné šťavy (citrónová, jablková, hrušková).“ b) Odôvodenie: Na účely významovej jednotnosti s prvou vetou odseku v časti s názvom Zloženie je nutné doplniť zoznam používaných ingrediencií. Zároveň vzhľadom na variabilitu rodinných receptov jednotlivých výrobcov vyplývajúcu z platnej špecifikácie je vhodné upraviť pravidlá používania ovocných štiav. Variabilita vyplýva z platného znenia poslednej vety v bode 4.2 odseku s názvom Zloženie.

ii) Bod 3.3 odsek 1 jednotného dokumentu a) Slovné spojenie „ovocné šťavy (citrónová, jablková, hrušková)“ by sa malo premiestniť a vložiť za prvú vetu ako nová druhá veta v tomto znení: „Môžu sa pridať ovocné šťavy (citrónová, jablková, hrušková).“ b) Odôvodenie: Pozri časť I, šiesta zmena, bod i), písm. b.

7. zmena

i) Bod 4.2 odseku s názvom Zloženie špecifikácie a) V celom odseku by sa malo nahradiť slovné spojenie „celkovej hmotnosti cesta“ slovným spojením „celkovej hmotnosti múky“. b) Odôvodenie: Po zápise zemepisného označenia do registra sa pri dôsledných kontrolách percentuálneho pomeru surovín používaných pri spracovaní cesta zistila formálna chyba, kde sa pomery jednotlivých surovín na výrobu cesta nesprávne vzťahujú na konečnú hmotnosť cesta. Správne sa majú vzťahovať na hmotnosť múky. Tieto pomery surovín sú zásadné vo vzťahu k múke, vo vzťahu k cestu by vznikla nevyužiteľná hmota.

ii) Bod 3.3 odsek 2 jednotného dokumentu a) V celom odseku by sa malo nahradiť slovné spojenie „celkovej hmotnosti cesta“ slovným spojením „celkovej hmotnosti múky“. b) Odôvodenie: Pozri časť I, siedma zmena, bod i), písm. b.

II. Zmeny týkajúce sa časti Spôsob výroby

1. zmena

i) Bod 4.5 odsek 1, posledná veta špecifikácie a) Za poslednú vetu odseku 1 by sa mali doplniť tieto dve nové vety: „V rámci distribúcie na účely predaja koláčov na okamžitú spotrebu sa preprava nebalených koláčov musí uskutočňovať vo vhodných prepravkách pri zabezpečení zachovania kvality a hygieny a musí spĺňať požiadavky platných právnych predpisov týkajúcich sa označovania. Nesmú byť znovu zabalené, po preprave sú určené len na priamy predaj.“ b) Odôvodenie: Pozri časť I, prvá zmena, bod i), písm. b.

2. zmena

i) Bod 4.5 v časti s názvom Spôsob výroby jednotlivých druhov náplní v treťom odseku (týkajúcom sa makovej náplne) špecifikácie a) Do druhej vety by sa malo doplniť toto znenie: „alebo podľa miestnych zvykov iba pitnú vodu,“. b) Nové znenie druhej vety: „Pridáme cukor alebo prírodné náhradné sladidlo a mlieko, alebo podľa miestnych zvykov iba pitnú vodu, a všetko uvaríme.“ c) Odôvodenie: Vzhľadom na variabilitu rodinných receptov jednotlivých výrobcov vyplývajúcu z platnej špecifikácie je vhodné upraviť pravidlá používania niektorých ingrediencií pri danom druhu náplne.

3. zmena

i) Bod 4.5 v časti s názvom Spôsob výroby jednotlivých druhov náplní v šiestom odseku (týkajúcom sa čučoriedkovej náplne) špecifikácie a) Požaduje sa preformulovanie celého odseku. b) Pôvodné znenie: „Čučoriedková náplň je kombináciou čučoriedkového termostabilného džemu a čerstvých, kompótových alebo mrazených čučoriedok, ktoré sa rozprestrú na rozotretý džem.“ c) Nové znenie (spolu s druhou zmenou podľa I. Zmeny týkajúcej sa opisu tejto žiadosti): „Čučoriedková náplň je z čerstvých alebo kompótových alebo mrazených čučoriedok, ktoré sa prípadne rozprestrú na termostabilný džem. To isté platí aj pre jahodovú a brusnicovú náplň a náplň z lesného ovocia.“ d) Odôvodenie: Treba doplniť druhy ovocia používané do náplní, a to z dôvodu inovácie na základe dopytu spotrebiteľov a lepšej dostupnosti surovín. Okrem toho vzhľadom na variabilitu rodinných receptov jednotlivých výrobcov vyplývajúcu z platnej špecifikácie podľa ľudových a miestnych tradícií a rôzneho spoločenského postavenia pekárov a ich zákazníkov, treba upraviť daný druh náplne.

4. zmena

i) Bod 4.5 v časti s názvom Spôsob výroby jednotlivých druhov náplní v siedmom odseku (týkajúcom sa marhuľovej náplne) špecifikácie a) Požaduje sa preformulovanie celého odseku. b) Nové znenie: „Marhuľová náplň je z čerstvých alebo kompótových alebo mrazených marhúľ, nakrájaných na menšie kúsky, ktoré sa prípadne rozprestrú na termostabilný džem.“ c) Odôvodenie: Pozri časť II, tretia zmena, bod i), písm. d.

5. zmena

i) Bod 4.5 v časti s názvom Spôsob výroby jednotlivých druhov náplní v jedenástom odseku (týkajúcom sa mrkvovej náplne) špecifikácie a) Požaduje sa nahradenie slova „pridáme“ v druhej vete slovami „môžeme pridať“. b) Odôvodenie: Vzhľadom na variabilitu rodinných receptov jednotlivých výrobcov vyplývajúcu z platnej špecifikácie treba upraviť daný druh náplne. Variabilita vyplýva z platného znenia poslednej vety v bode 4.2 odseku s názvom Zloženie.

ii) V bode 3.3 odseku 15 jednotného dokumentu a) Slovo „mak“ by sa malo premiestniť a vložiť spolu s nasledujúcimi novými slovami na koniec odseku 15 v tomto znení: „môže sa pridať mak.“ b) Nové znenie: Mrkvová náplň: čerstvá mrkva, repný cukor alebo prírodné náhradné sladidlo, vanilkový cukor, maslo, rastlinný tuk, rastlinný olej, pšeničná múka hladká, pitná voda, mletá škorica, soľ; môže sa pridať mak. c) Odôvodenie: Pozri časť I, piata zmena, bod i), písm. b.

III. Redakčné zmeny

1. zmena

V súlade s novým formulárom pre jednotný dokument sa zmenila štruktúra textu v bode 5 jednotného dokumentu tak, že sa odseky zoradili, duplicitné informácie sa vypustili a celý text sa spresnil pre potreby nového formulára. Zmena je len formálna, v špecifikácii sa nemení.

2. zmena

V súvislosti novelou právnych predpisov je nutné zmeniť celkové číslovanie jednotného dokumentu podľa platnej úpravy formulára.

3. zmena

V bode 2 špecifikácie s názvom Skupina sa mení názov skupiny a upravuje sa kontaktná adresa a kontaktné údaje.

IV. Zmeny týkajúce sa iba jednotného dokumentu

1. zmena

Bod 3 jednotného dokumentu – časť s názvom Špecifické kroky výroby, ktoré sa musia uskutočniť vo vymedzenej zemepisnej oblasti.

a) V prvej vete by sa malo doplniť slovo „krájanie“.

b) Nové znenie: „Všetky kroky od výroby cesta (vzhľadom na technologický postup kysnuté cesto nepripúšťa oneskorenie medzi jednotlivými výrobnými krokmi) až po rozotieranie náplní a pečenie koláčov a ich následné krájanie a balenie z dôvodu udržania kvality a zachovania hygieny musia prebiehať vo vymedzenej zemepisnej oblasti.“

c) Odôvodenie: Spresnenie je nutné na odstránenie významovej nepresnosti, pretože podľa logickej postupnosti procesu nakladania s koláčmi je doplnenie informácie o krájaní podstatné v súvislosti s vymedzením celého procesu výroby koláčov v súlade so štrnástou vetou v bode 4.5 odseku 1.

2. zmena

Bod 3 jednotného dokumentu – časť s názvom Špecifické pravidlá krájania, strúhania, balenia atď.

a) Požaduje sa, aby bola doplnená táto veta: „Pre predaj koláčov na okamžitú spotrebu sa balenie nevyžaduje.“

b) Odôvodenie: Doplnenie je nutné vzhľadom na siedmu vetu v bode 4.2 odseku 1 špecifikácie a v súlade s prvou zmenou vyplývajúcou z časti I tejto žiadosti.

JEDNOTNÝ DOKUMENT

„VALAŠSKÝ FRGÁL“

EÚ č.: PGI-CZ-0805-AM01 – 28.8.2020

CHOP ( ) CHZO (X)

1. Názov (názvy) [(CHOP alebo CHZO)]

„Valašský frgál“

2. Členský štát alebo tretia krajina

Česká republika

3. Opis poľnohospodárskeho výrobku alebo potraviny

3.1. Druh výrobku (podľa prílohy XI)

Trieda 2.3. Chlieb, zákusky, koláče, cukrovinky, čajové pečivo a iné pekárske výrobky

3.2. Opis výrobku, na ktorý sa vzťahuje názov uvedený v bode 1

Okrúhly koláč s priemerom 30-32 cm (v nárečí takisto nazývaný „vdolek“, „pecák“ alebo „lopaťák“) z jemného kysnutého cesta s náplňou na povrchu cesta.

Farba koláča po upečení: cesto – zlatisto prepečené; náplň – charakteristická farba použitej náplne so svetlou mrveničkou na povrchu, ktorá môže byť posypaná strúhaným perníkom, mletou škoricou, pokropená maslom a posypaná cukrom.

Druhy náplní – hrušková, tvarohová, maková, lekvárová, ovocná (slivky, jablká, čučoriedky, marhule, jahody, brusnice, lesné ovocie), orechová, kapustová (z čerstvej alebo kvasenej kapusty), mrkvová a kalerábová. Náplne je v celom výrobku asi 42 – 48 %.

Koláč je uložený na papierovej kruhovej podložke a najčastejšie je zabalený do potravinárskej, teplom zmrštiteľnej fólie alebo do iného druhu potravinárskej fólie používanej na trhu. Môže byť zabalený aj do papierovej, plastovej alebo drevenej škatule alebo do obalu z pergamenového papiera.

Druhy balení: celý frgál 600 – 700 g, polovica frgálu 300 – 350 g, štvrtina frgálu 150 – 175 g.

V mieste výroby a v rámci distribúcie na účely predaja koláčov na okamžitú spotrebu sa môžu koláče predávať nebalené. Preprava nebalených koláčov sa musí uskutočňovať vo vhodných prepravkách pri zabezpečení zachovania kvality a hygieny a musí spĺňať požiadavky platných právnych predpisov týkajúcich sa označovania. Nesmú byť znovu zabalené, po preprave sú určené len na priamy predaj.“

Valašský frgál sa môže dodávať na trh aj v zmrazenom stave. Procesom zmrazenia sa vlastnosti výrobku nemenia. Do mraziarne sa výrobok dodáva už zabalený. Zmrazený výrobok je možné skladovať pri teplote – 18 °C alebo nižšej počas 9 mesiacov. Po rozmrazení je odporúčaná lehota spotreby 24 hodín. Potrebné údaje o trvanlivosti a podmienkach skladovania sú uvedené na obale.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Pri výrobe cesta sa používajú tieto suroviny: pšeničná múka, repný cukor alebo prírodné náhradné sladidlo (fruktóza), rastlinné tuky alebo rastlinný olej alebo bravčová masť alebo maslo, vaječné žĺtky alebo celé vajcia pasterizované alebo čerstvé, mlieko sušené alebo čerstvé alebo pitná voda, pekárske droždie, soľ, v súčasnosti sa môže použiť zlepšujúci prípravok do cesta na udržanie čerstvosti pečiva. Môžu sa pridať ovocné šťavy (citrónová, jablková, hrušková).

Hlavnou obsahovou zložkou je múka, ďalšie potom musia spĺňať tieto hmotnostné limity: tuky (rastlinný tuk alebo olej alebo bravčová masť alebo maslo) – aspoň 20 % celkovej hmotnosti múky, cukor alebo prírodné náhradné sladidlo (fruktóza) – aspoň 10 % celkovej hmotnosti múky (pri použití prírodného náhradného sladidla zodpovedá použité množstvo jeho sladivosti), vaječné žĺtky alebo celé vajcia – aspoň 5 % celkovej hmotnosti múky. Množstvo ovocnej šťavy, droždia, soli a ostatných dochucovacích surovín závisí pri jednotlivých výrobkoch od použitého receptu.

Náplň Valašského frgálu musí tvoriť asi 42 – 48 % celkovej hmotnosti v surovom stave.

Pri výrobe náplní sa používajú tieto suroviny:

Hrušková náplň: hruškový lekvár vyrobený zo sušených hrušiek, slivkový lekvár alebo ovocný džem, sušené jablká, strúhaný perník, aróma na báze etyloxyhydrátu (ďalej len „aróma“), badián mletý, vanilkový cukor, pitná voda.

Tvarohová náplň: mäkký tvaroh, repný cukor alebo prírodné náhradné sladidlo, vaječné žĺtky alebo celé vajcia pasterizované alebo čerstvé, pitná voda, hrozienka, vanilkový cukor alebo vanilkový puding, môže sa pridať ovocná šťava, rastlinný olej, aróma, muškátový kvet mletý, stabilizátor tvarohu, lesné ovocie.

Maková náplň: mletý mak, repný cukor alebo prírodné náhradné sladidlo, mlieko sušené alebo čerstvé, pitná voda, rastlinný tuk, pšeničná múka hladká, vanilkový cukor, hrozienka, pečivová strúhanka, mletá škorica, aróma.

Lekvárová náplň: slivkový lekvár, vanilkový cukor alebo prírodné náhradné sladidlo, pitná voda, aróma.

Jablková náplň: strúhané jablká alebo jablkový kompót, repný cukor alebo prírodné náhradné sladidlo, vanilkový cukor, mletá škorica, sekané orechy, hrozienka, pitná voda.

Orechová náplň: mleté orechy (vlašské, lieskové alebo zmes), repný cukor alebo prírodné náhradné sladidlo, pšeničná múka hladká, mlieko, maslo alebo rastlinný tuk alebo rastlinný olej, pečivová strúhanka, marhuľový džem, pitná voda, hrozienka, vanilkový cukor, aróma.

Mrkvová náplň: čerstvá mrkva, repný cukor alebo prírodné náhradné sladidlo, vanilkový cukor, maslo, rastlinný tuk, rastlinný olej, pšeničná múka hladká, pitná voda, mletá škorica, soľ; môže sa pridať mak.

Čučoriedková náplň: čučoriedky čerstvé alebo mrazené alebo čučoriedkový kompót, čučoriedkový džem. To isté platí aj pre jahodovú, brusnicovú náplň a náplň z lesného ovocia.

Marhuľová náplň: marhule čerstvé alebo mrazené alebo marhuľový kompót, marhuľový džem.

Slivková náplň: slivky čerstvé alebo mrazené alebo slivkový kompót, slivkový lekvár, mletý mak, repný cukor alebo prírodné náhradné sladidlo.

Kapustová náplň: nakrájaná čerstvá kapusta alebo kvasená kapusta dobre umytá, repný cukor alebo prírodné náhradné sladidlo, maslo alebo rastlinný tuk alebo rastlinný olej, pšeničná múka hladká, pitná voda, mleté čierne korenie, soľ.

Kalerábová náplň: čerstvé kaleráby, repný cukor alebo prírodné náhradné sladidlo, maslo alebo rastlinný tuk alebo rastlinný olej, pšeničná múka hladká, citrónová alebo jablková ovocná šťava, pitná voda, mleté čierne korenie, čerstvá alebo sušená petržlenová vňať, soľ.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky od výroby cesta (vzhľadom na technologický postup kysnuté cesto nepripúšťa oneskorenie medzi jednotlivými výrobnými krokmi) až po rozotieranie náplní a pečenie koláčov a ich následné krájanie a balenie z dôvodu udržania kvality a zachovania hygieny musia prebiehať vo vymedzenej zemepisnej oblasti. Samotná výroba náplní nemusí prebiehať vo vymedzenej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Krájanie a balenie výrobkov priamo u výrobcu je zdôvodnené povahou produktu – ide o výrobok na krátkodobú spotrebu a na účel zachovania kvality je nutné krájanie a balenie u výrobcu. Pri preprave nezabalených hotových výrobkov by dochádzalo k znižovaniu ich kvality polámaním, postláčaním alebo porušením hygienických predpisov. Okrem toho je nutné označenie výrobkov na obale etiketou, na ktorej sú uvedené údaje o výrobcovi, zložení výrobku a všetky ostatné povinné údaje, ktoré zaručujú pôvod vo vymedzenej oblasti a sú podkladom pre prípadnú kontrolu. Pre predaj koláčov na okamžitú spotrebu sa balenie nevyžaduje.

3.6. Špecifické pravidlá označovania výrobku, na ktorý sa vzťahuje registrovaný názov

Výrobca Valašského frgálu musí na obale výrobku zreteľne uvádzať názov „Valašský frgál“. Súčasne sa na obale výrobku umiestni logo chráneného zemepisného označenia, ktoré bude slúžiť ako informácia pre spotrebiteľov, pre kontrolné orgány na kontrolu na účely vysledovateľnosti výrobku. V prípade predaja nebalených výrobkov sa musí na mieste predaja zreteľne uvádzať, že sa tam predávajú Valašské frgály, pričom musia byť splnené požiadavky platných právnych predpisov týkajúcich sa označovania.

4. Stručné vymedzenie zemepisnej oblasti

Valašsko – zemepisná oblasť rozprestierajúca sa na juhovýchode Českej republiky. Tvoria ju tieto obce (od východu na západ): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov a Nový Hrozenkov.

5. Súvislosť so zemepisnou oblasťou

Žiadosť je založená na špecifickosti a popularite produktu nielen na celom území oblasti Valašsko. Prvé písomné zmienky o veľkých koláčoch, tzv. dolkách alebo frgáloch, uvádza J. H. A. Gallaš vo svojej kronike „Bromatologia moravo-rustica“ z roku 1826. Sú tu zachytené údaje o koláčoch z pšeničnej alebo žitnej múky, na povrchu natretých tvarohom, lekvárom alebo nátierkou z povarených a roztlačených sušených hrušiek, ktorá je pre tunajší kraj typická, jej výroba sa vyskytuje iba vo vymedzenej oblasti Valašsko.

Pri výrobe Valašského frgálu vychádzame z historických receptúr vymedzenej oblasti, dochovaných v písomných záznamoch od roku 1826. Ľudová tradícia výroby tohto špecifického koláča vychádza predovšetkým zo sviatočných príležitostí v oblasti Valašska, ako boli svadby, krstiny, Vianoce a Veľká noc a pri ukončení žatvy. Chudobné rodiny ich mávali len na Vianoce. V bohatších rodinách mali frgály aj ako nedeľné pečivo. Veľkosť koláča (priemer 30 – 32 cm) vznikla predovšetkým preto, že sa využívala celá plocha sádzacej lopaty, ktorou sa sádzal do pece chlieb. Na výrobu frgálu sa používali predovšetkým suroviny z domácich zdrojov – hlavne sušené ovocie, tvaroh, doma mletá múka, maslo, masť, ľanový olej, vajcia, mlieko.

Najviac preslávený je Valašský frgál hruškový, ktorého náplň sa vyrába zo sušených hrušiek. V minulosti stál strom hruška pri každom dome na Valašsku. Najčastejšou odrodou hrušiek boli tzv. „ovesňanky“, ktoré sa vyznačovali menším tvarom, ale bohatou a veľmi sladkou dužinou. Ale aj iné odrody hrušiek, predovšetkým dozrievajúcich v jesenných mesiacoch, boli vhodné na sušenie. Museli sa vždy nechať dobre dozrieť až do prvých prízemných mrazíkov. Potom sa tieto hrušky vcelku pomaly sušili v sušiarni, kde sa kúrilo najlepšie drevom z ovocných stromov. Veľmi záležalo na ich dôkladnom presušení a následnom skladovaní na pôjde domov vo visiacich tkaných vreciach. Receptúry na výrobu lekváru zo sušených hrušiek a na výrobu týchto veľkých koláčov aj s inými náplňami sa odovzdávali z generácie na generáciu niekoľko storočí.

Valašský frgál sa odlišuje od ostatného pečiva predovšetkým týmito špecifikami:

Postupom výroby cesta a jeho zložením: redšie zložky cesta sa najprv trú metličkou, až sa spoja do hladkej hmoty. Potom sa pridajú zmäknuté tuky a opäť sa všetko trie na hladkú hmotu. Až potom sa pridá kvások a postupne múka a spracuje sa hladké cesto, ktoré musí byť vymiesené až do bubliniek (obsahuje veľa vzduchu) a nesmie sa lepiť.

— Rozvaľkanie cesta do kruhového tvaru sa robí jednoručným valčekom, ktorý má tiež pôvod v oblasti Valašska. Toto rovnomerné rozvaľkanie cesta od stredu do strán spôsobí, že cesto po upečení, aj keď je tenké, je kompaktné a vláčne a má jemnú štruktúru.

— Ďalej je pre Valašsko typické, že sa na jeden frgál vždy použil jeden druh nátierky – náplne. Toto je historicky tradičné, nikdy sa na jeden frgál nedávalo viac druhov náplní, ako uvádzajú aj historické pramene. Najtypickejšie je použitie náplne zo sušeného ovocia – sušených hrušiek.

— Ďalším špecifikom Valašského frgálu je aj veľký obsah náplne, ktorý v surovom stave predstavuje cca 42-48 % koláča.

Sláva týchto koláčov sa v predminulom storočí doniesla až do ďalekého hlavného mesta Prahy. Predovšetkým pri konaní národnej výstavy v Prahe – Holešoviciach na konci 19. storočia boli tieto koláče dovezené s mnohými ďalšími výrobkami z Valašska a vyslúžili si na nej veľký obdiv. Túto popularitu si Valašské frgály udržali až do súčasnosti (mnoho informácií možno nájsť na internete, v regionálnej a celoštátnej tlači, turistických sprievodcoch) a získavajú celý rad ocenení na výstavách a veľtrhoch (Zlatá Salima 2006 a 2008, Perla Zlínska 2006, 2007 a 2008, Trendy 2006, HIT 2006, Moderný obchod, Značka kvality KLASA v roku 2007).

Odkaz na uverejnenie špecifikácie

https://isdv.upv.cz/doc/vestnik/2021/vestnik_UPV_202108.pdf#page=187

Věstník č. 8 z 24. 2. 2021str. 187 a ďalšie

(1) Ú. v. EÚ L 343, 14.12.2012, s. 1.